Okresná prokuratúra Michalovce 
Nám. Slobody 3, 071 01 Michalovce 1 	

Sp. zn. : Pv 437/14/8807	Michalovce, 16.12.2014
EEČ : 2-66-513-2014

U Z N E S E N I E

Trestná vec:	obvinený XXXXX 
Prečin:	Nedovolená výroba omamných a psychotropných látok, jedov alebo prekurzorov, ich držanie a obchodovanie s nimi podľa § 171 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Michalovce
Podľa § 215 odsek 2 písmeno a Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
Dňa 23.5.2014 v čase okolo 15.15 hod. v XXXXX na ul. XXXXX č. XXXXX v budove OR PZ XXXXX, v kancelárii odboru kriminálnej polície, neoprávnene prechovával pre vlastnú potrebu vo vrecku nohavíc, ktoré mal oblečené na sebe plastovú krabičku, ktorá podľa znaleckého posudku obsahovala sušený rastlinný materiál vykazujúci morfologické znaky rastlinného rodu Cannabis s celkovou hmotnosťou 0,95 g s účinnou látkou tetrahydrokanabinolu v množstve väčšom ako 30 mg, z ktorého by bolo možné pripraviť minimálne 3 obvykle jednorázové dávky drogy, schopné ovplyvniť psychiku konzumenta.

lebo je trest, ku ktorému môže trestné stíhanie viesť, celkom bez významu popri treste, ktorý bol obvinenému pre iný čin už právoplatne uložený

Odôvodnenie:
	Uznesením povereného príslušníka Okresného riaditeľstva PZ XXXXX, Obvodného oddelenia PZ XXXXX sp. zn. XXXXX zo dňa 23.5.2014 bolo začaté trestné stíhanie a následne uznesením vyšetrovateľa Okresného riaditeľstva PZ XXXXX, Odboru kriminálnej polície XXXXX sp. zn. XXXXX zo dňa 11.9.2014 bolo XXXXX vznesené obvinenie za prečin nedovolenej výroby omamných a psychotropných látok, jedov alebo prekurzorov, ich držanie a obchodovanie s nimi podľa § 171 ods. 1 Tr. zákona na tom skutkovom základe, ako je to vyššie uvedené. 
     	
Preskúmaním vyšetrovacieho spisu bolo zistené, že obvinený XXXXX bol po spáchaní predmetného skutku odsúdený rozsudkom Okresného súdu XXXXX sp. zn. XXXXX z 19.6.2014, právoplatným 19.6.2014 za zločin nedovolenej výroby omamných a psychotropných látok, jedov alebo prekurzorov, ich držanie a obchodovanie s nimi podľa § 172 ods. 1 písm. d) Tr. zákona k trestu odňatia slobody v trvaní 3 rokov nepodmienečne so zaradením do ústavu pre výkon trestu s minimálnym stupňom stráženia. 

Trestná sadzba prečinu nedovolenej výroby omamných a psychotropných látok, jedov alebo prekurzorov, ich držanie a obchodovanie s nimi podľa § 171 ods. 1 Tr. zákona, za ktoré je v tomto konaní vedené trestné stíhanie, je v rozpätí do 3 rokov. 

	Vzhľadom na predchádzajúce odsúdenie k nepodmienečnému trestu odňatia slobody v trvaní troch rokov, ktoré bolo obvinenému uložené za závažnejší trestný čin ako ten, za ktorý je v tomto konaní stíhaný, prichádza do úvahy v prípade, že by bola na obvineného podaná obžaloba a tento by bol uznaný vinným zo spáchania uvedeného skutku, upustenie od uloženia súhrnného trestu podľa § 44 Tr. zákona. Takýto trest je teda celkom bez významu popri treste, ktorý bol obvinenému pre iný trestný čin už právoplatne uložený Okresným súdom XXXXX.  

Podľa § 215 ods. 2 písm. a) Tr. poriadok prokurátor môže zastaviť trestné stíhanie ak je trest, ku ktorému môže trestné stíhanie viesť, celkom bez významu popri treste, ktorý bol obvinenému pre iný trestný čin už právoplatne uložený. 

Z vyššie uvedených dôvodov bolo preto potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.) Ak obvinený vyhlási do 3 dní odo dňa doručenia, že na prejednaní veci trvá, bude sa v trestnom stíhaní pokračovať.

JUDr. Tomáš Richter
prokurátor